Hier is sprake van ‘n opstanding in die lewe! Dis doel van Bybelstudie. DIe openbaringskennis wat jy kry as die geskrewe woord, die lettertjie op papier, vir jou die stem van God word. Dan ervaar jy die opstandingskrag van Jesus nou reeds.
Waar kry jy hierdie lewe – Matt 6:6 – die binnekamer. Dis nie noodwendig ‘n fisiese plek nie – dis alleentyd, kontak-maaktyd, tyd wat in gouderts getel word – so kosbaar. Dit is wat jou werklik ryk maak!
Die Jode het gebed baie ernstig geag. Rabbi-wysheid – die familie wat bid omring sy huis met ‘n muur van yster.
Dit was nie vir ‘n Jood in die tyd van Jesus maklik om in sy huis te bid nie. Gebede was formeel en voorgeskryf vir sekere ure van die dag. Mens was nie altyd by die huis as jy moes bid nie en daarom het hulle dikwels op straat gebid. Gehoorsaamheid aan die voorskrifte van gebed het as gevolg van die invloed van die kerkleiers ‘n sekere status in die gemeenskap gekry en aanleiding gegee tot hoogmoed en trots oor die mate waarin die voorskrifte nagevolg is.
Hoor liewer Jesus se voorskrif – maak kontak, praat met jou Pa. Gebed word maklik deur die Woord – bid die Woord. As jy nie weet hoe nie – bid die Pslams. As jou gedagtes dwaal – skryf jou gebede op.Skryf ook veral jou insigte uit die Woord op – dinge wat die Heilige Gees jou leer. Goeie ding om weer te kyk, sodat jy nie van jou eie getuienis beroof word deur vergeet. Koop ‘n pragtige joernaal. Dis ‘n belegging in jou gebedslewe.
Vir die reis saam met Bodemklippe maak dit glad nie saak in watter KERK jy is nie . Sondag is ‘n feesviering van jou wandel saam met die Here in die week. Hier is die uitdaging – as jy in enige kerk gaan sit met die doel om die Here te prys en Hom te dank vir die guns en seën wat jy deur die week van Hom ontvang het – SAL Hy jou ontmoet en seën in Sy huis. Dis ‘n waarborg. Onthou die mens skryf sommer af, maar God nooit nie. Hy is daar waar Sy NAAM is. Alles hang van jou gesindheid af. Hy kyk na die hart en sal jou individueel ontmoet in alle omstandighede.
Net so belangrik is dit om in enige preek of lering te luister vir die stem binne-in die stem. As jy die Here vra om jou ore te salf om te hoor – in die taal van Openbaring – wat die GEES aan die gemeente sê, dan sal jy hoor wat jy moet hoor. Dis die doel. Die verwyt van Jesus wil ek nooit aan skuldig wees nie. Hulle het ore wat hoor maar hulle verstaan nie, oë wat sien maar sonder insig – Matt 13: 14 en15 haal aan uit Jes 6: 9 en 10.
Toe het die mense wat eerbied vir die Here het, onder mekaar geredeneer (gepraat) en die Here het dit gehoor en daarop ag geslaan. Daar is ‘n gedenkboek voor Hom geskryf met die name van die wat eerbied vir die Here het en waarde heg aan Sy naam. Hulle sal vir my ‘n kosbare besitting wees (ENGELS: I will make them my jewels) die dag as Ek ingryp se die Here die Almagtige. Ek sal goed wees vir hulle, soos iemand goed is vir sy seun wat vir hom werk.